王令
寄孙莘老
默默曹自得，劳劳非吾任。
不与君子逢，谁复明此心。
偶客来自南，口有千里音。
知无木索勤，颇复山水吟。
对之为一笑，欣如获千金。
宣城风物佳，古语昔已忱。
太平又其有，道途邈幽深。
溪流渺弯环，山劫屹抱临。
况复寂寞人，黄绶事陆沉。
公田秫既收，客席酒屡斟。
悔予昔南浮，不往一就寻。
波涛忘日月，疾病废古今。
归来就羁衔，外虑日已侵。
适时愧非才，对客辄自瘖。
譬如火灸肤，暂忍久莫禁。
惟思百亩田，为可足釜鬵。
投身脱世箝，敛足蹈古箴。
寄言所同怀，相期在中林。